З аўтарамі праекта мы сустрэліся ў арт-цэнтры VZAP — менавіта тут да канца чэрвеня экспанаваліся малюнкі паводле беларускіх народных казак. Мастацтвазнаўца і кіраўнік пляцоўкі Інга Багінская назвала працы ўдзельнікаў “наіўным” мастацтвам. На першы погляд яны простыя і смешныя, а калі добра ўгледзецца — глыбокія і кранальныя. “Мы вельмі радыя, што падпадаем пад нейкі жанр, — абыходзячы выставу, адзначае ідэйная натхняльніца праекта, псіхолаг Алена Барыла. Яна больш за год узначальвае клубны дом “Крылы надзеі” ў Віцебску, і за гэты час яго чальцамі сталі звыш трыццаці чалавек. — У гэтых наіўных малюнках для нашых падапечных цэлы сусвет. Яны вучыліся працаваць з колерам і ўласнымі пачуццямі — і выкладвалі на паперу сваю сутнасць”.